ครม.อนุมัติในหลักการร่างพระราชบัญญัติยาเสพติดให้โทษ ปลดล็อคพืชกระท่อมออกจากบัญชียาเสพติด
ครม.อนุมัติในหลักการร่างพระราชบัญญัติยาเสพติดให้โทษ ปลดล็อคพืชกระท่อมออกจากบัญชียาเสพติด ประเภทที่ 5นางสาวไตรศุลี ไตรสรณกุล รองโฆษกประจำสำนักนายกรัฐมนตรี แถลงว่า ที่ประชุมคณะรัฐมนตรี อนุมัติหลักการร่างพระราชบัญญัติยาเสพติดให้โทษ ทั้งนี้เป็นการยกเลิกพืชกระท่อมออกจากการเป็นยาเสพติดให้โทษ ประเภทที่ 5 และยกเลิกบทกำหนดโทษในความผิดเกี่ยวกับพืชกระท่อม ซึ่งปัจจุบันพืชกระท่อม ยังคงถูกจัดเป็นยาเสพติดประเภท 5 ตามพระราชบัญญัติยาเสพติดให้โทษ แม้ว่าจะมีการผ่อนปรนให้สามารถนำมาใช้ประโยชน์ทางการแพทย์หรือการศึกษาวิจัยทางวิทยาศาสตร์ได้แต่ยังมีข้อจำกัดบางประการ ดังนั้นเพื่อปรับเปลี่ยนให้สอดคล้องกับบริบทและสภาพแวดล้อมปัจจุบัน ที่มีการใช้แพร่หลายในกลุ่มผู้ใช้แรงงาน ชาวไร่ชาวสวน ในพื้นที่ภาคใต้ ประกอบกับการควบคุมพืชกระท่อมเป็นยาเสพติด จะส่งผลกระทบต่อการนำไปใช้เพื่อผลประโยชน์ทางเศรษฐกิจ ทำให้ไม่สามารถส่งเสริมและพัฒนาการใช้ประโยชน์จากพืชกระท่อมในเชิงธุรกิจ เชิงพาณิชย์ และอุตสาหกรรมได้ จึงสมควรให้เพิกถอนกระท่อมออกจากยาเสพติดให้โทษ ประเภทที่ 5